
Upravni odjel za zajedničke poslove i mjesnu samoupravu

PRIJEDLOG ODLUKE

O ODREĐIVANJU IMENA NOVOIZGRAĐENOJ ULICI

U NASELJU OSIJEK 
(ULICA SPECIJALNE POLICIJE “ORAO“)
O b r a z l o ž e n j e

       PRAVNI TEMELJ

Člankom 7. stavkom 1. i 8. Zakona o naseljima („Narodne Novine“ br. 39/22) (dalje u tekstu: Zakon) utvrđeno je da ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga te da se Odlukom iz stavka 1. ovoga članka određuju i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.
Člankom 19. točkom 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst, 8/24, 7/25 i 18/25) propisano je da Gradsko vijeće donosi opće i druge akte kojima uređuje pitanja iz samoupravnog djelokruga Grada Osijeka.

       RAZLOZI UPUĆIVANJA PRIJEDLOGA I OCJENA STANJA
Udruga specijalne policije iz Domovinskog rata „Orao“ Osijek podnijela je inicijativu za imenovanje novoizgrađene ulice u Osijeku koja se nalazi sjeverno od Ulice Josipa Jurja Strossmayera te prolazi pored zgrade I. gimnazije i spušta se prema stadionu Opus Arena (NK Osijek) te predlažu da se ista nazove: Ulica Specijalne jedinice policije „Orao“.
U inicijativi nadalje navode da je 3. ožujka 1991. na području Policijske uprave Osijek osnovana Jedinica za posebne namjene koja se sastojala od matične jedinice stacionirane u Osijeku te gradovima Đakovu, Našicama i Orahovici sa ukupno 230 djelatnika.

Tijekom mjeseca travnja 1991. osiguravali su predvojnički centar u Erdutu i pomogli formirati 1. bojnu Zbora narodne garde.
Specijalna jedinica policije „Orao“ je bila sudionica svih važnijih bitaka Domovinskog rata od prvih dana. Bili su od Vukovara, Borova Naselja, Novog Tenja do Dalja, osvajanje bijele vojarne u Osijeku te u akcijama „Trokut“, „Krug Dubrovnik“, „Poskok I“, „Maslenica“, „Poskok II“, „Kocka“, „Medački džep“, „Krug Požega“, „Bljesak“, „Oluja“, „Oluja obruč“ i „Povratak“.

U Domovinskom ratu 19 pripadnika ove postrojbe poginulo je, a 60-ak je ranjeno.

Odlikovanja, priznanja i počasti:

· Red kneza Domagoja s ogrlicom za pokazanu osvjedočenu hrabrost i junaštvo postrojbe za Domovinskom ratu

· Red Nikole Šubića Zrinskog za iskazano junaštvo postrojbe u Domovinskom ratu

· Red Petra Zrinskog i Frana Krste Frankopana poginulim pripadnicima 

· Red hrvatskog križa s teško ranjenim pripadnicima

· Red hrvatskog trolista pripadnicima za osobne zasluge za Republiku Hrvatsku stečene u Domovinskom ratu

· Red hrvatskog pletera pripadnicima za osobit doprinos razvitku i ugledu Republike Hrvatske i dobrobit njezinih građana

· Spomenica Domovinskog rata pripadnicima za sudjelovanje u Domovinskom ratu kao dragovoljci 

· Spomenica Domovinske zahvalnosti  pripadnicima za časnu i uzornu službu

· Zahvalnica postrojbi MUP za časnu i uzornu službu tijekom 20 godina 

· Zahvalnica postrojbi MUP za časnu i uzornu službu tijekom 30 godina 

· Zahvalnica postrojbi od Ministarstva branitelja za sudjelovanje u VRO „Maslenica“

· Zahvalnica postrojbi od Ministarstva branitelja za sudjelovanje u VRP „Medački džep“

· Zahvalnica cijeloj postrojbi Ličko-senjske županije za VRO „Medački džep“

· Zahvalnica postrojbi od Ministarstva branitelja za sudjelovanje u VRO „Bljesak“

· Zahvalnica postrojbi od Ministarstva branitelja za sudjelovanje u VRO „Oluja“ 

Odbor za utvrđivanje prijedloga imena ulica i trgova na 1. sjednici održanoj 27. listopada 2025. jednoglasno je podržao inicijativu te zadužio nadležni upravni odjel da pokrene potrebnu proceduru određivanja imena ulice u naselju Osijek u: Ulica Specijalne jedinice policije „Orao“.

Upravni odjel za zajedničke poslove i mjesnu samoupravu pokrenuo je postupak te od Upravnog odjela za gospodarenje imovinom i vlasničko-pravne odnose, Odsjeka za geodeziju i procjene nekretnina, Pododsjeka za katastarske poslove zatražio očitovanje, odnosno popis katastarskih čestica na kojima se ulica nalazi te iz registra prostornih jedinica službenu podlogu na kojoj je prikazano ime ulice koje se predlaže.

Upravni odjel za gospodarenje imovinom i vlasničko-pravne odnose dostavio je traženo očitovanje (KLASA: 930-01/25-01/2; URBROJ: 2158-1-14-02-01/1-25-5) od 28. listopada 2025. u kojem navode da se novoizgrađena ulica nalazi na kč. br. 9121/7, 9121/29 i dijelu 9121/36 sve u k.o. Osijek  u pravcu sjever-jug. U naravi predstavlja sjeverni produžetak Kanižlićeve ulice, od Ulice Josipa Jurja Strossmayera do nasipa uz rijeku Dravu u Osijeku. Dostavili su, od Državne geodetske uprave ishođeni, Pregledni kartografski prikaz iz Registra prostornih jedinica na službenoj podlozi Državne geodetske uprave na kojoj je prikazano ime ulice koje se predlaže.
Člankom 7. stavkom 6. Zakona propisano je da je sastavni dio odluke o određivanju imena službena podloga iz registra prostornih jedinica na kojoj su prikazana imena naselja, ulica i trgova prije donošenja odluke i imena naselja, ulica i trgova kako se predlažu odlukom.

U predmetnoj ulici nalaze se dvije zgrade koje nose adresu Ulice Josipa Jurja Strossmayera i to Stadion Opus Arena – NK Osijek (kućni broj 126 b) i zgrada I. gimnazije Osijek (kućni broj 128 b).
Člankom 7. stavkom 8. Zakona propisano je da se Odlukom o imenovanju ulice određuju i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.

Slijedom navedenog potrebno je propisati da će Grad Osijek osigurati troškove za slučaj da se pri provođenju predložene Odluke osobama koje imaju sjedište na području ulice koja se imenuje mijenja poslovna adresa odnosno kućni broj. Tako će se pravnim osobama koje imaju sjedište odnosno poslovnu adresu na području na koje se promjena odnosi pokriti trošak izrade i postave pločice s kućnim borjem i trošak registracije promjene poslovne adrese (troškovi javnog bilježnika i troškovi sudske pristojbe). Zahtjev za naknadu troškova u pisanom obliku podnosi se Upravnom odjelu za zajedničke poslove i mjesnu samoupravu, a sredstva za naknadu troškova osigurat će se u Proračunu Grada Osijeka. 
Člankom 7. stavkom 1. Zakona utvrđeno je da ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga.

Slijedom navedenog ishođena su očitovanja vijeća gradskih četvrti Retfala i Gornji grad iz razloga što se predmetna ulica proteže kroz obje gradske četvrti (istočna strana ulice je u Gradskoj četvrti Gornji grad, a zapadna u Gradskoj četvrti Retfala).
Vijeće Gradske četvrti Gornji grad dostavilo je mišljenje (Broj: 266-1/2025) od 24. studenoga 2025. u kojem navode da je Vijeće Gradske četvrti Gornji grad suglasno i podržava da se novoizgrađena ulica nazove Ulica Specijalne policije „Orao“.
Vijeće Gradske četvrti Retfala dostavilo je mišljenje (Broj: 270/2025) od 26. studenoga 2025. u kojem navode da je Vijeće Gradske četvrti Retfala suglasno da se novoizgrađena ulica nazove Ulica Specijalne jedinice policije „Orao“.
S obzirom na odredbu članka 7. stavka 3. Zakona  kojom je propisano da imena naselja, ulica i trgova moraju biti usklađena s prethodno pribavljenim mišljenjem Povjerenstva Vlade Republike Hrvatske za standardizaciju geografskih imena, zatraženo je mišljenje gore navedenog nadležnog tijela o predloženom imenovanju ulice.

Prijedlog imena za imenovanje naselja, ulice i trga treba biti u skladu s Preporukama za standardizaciju geografskih imena u Republici Hrvatskoj te je prilikom prijedloga imena pojedinog naselja, ulice i trga prema imenima službenih tijela i organizacija, državnih i javnih službi te njihovih ustrojbenih dijelova (npr. postrojbi Hrvatske vojske ili policije), potrebno dostaviti očitovanje nadležnog tijela o službenom imenu. 
Slijedom navedenog zatraženo je očitovanje Ministarstva unutarnjih poslova o službenom imenu postrojbe policije.

Ministarstvo unutarnjih poslova dostavio je Suglasnost (KLASA: NK-208-06/25-01/841; URBROJ: 511-01-42-25-3) od 2. prosinca 2025. u kojem je navedeno da je Ministarstvo unutarnjih poslova, Ravnateljstvo policije, Ured glavnog ravnatelja policije suglasno da se ulica u naselju Osijek imenuje u Ulicu Specijalne jedinice policije „Orao“.

Povjerenstvo Vlade Republike Hrvatske za standardizaciju geografskih imena dostavilo nam je svoje Mišljenje (KLASA: 937-02/25-01/56; URBROJ: 541-05-01-01/1-25-4) od 7. siječnja 2026.  u kojem navode da je predloženo imenovanje djelomično u skladu s Preporukama za standardizaciju geografskih imena u Republici Hrvatskoj iz razloga što predloženo imenovanje administrativno nije moguće s obzirom na to da broj slovnih mjesta s bjelinama u imenu ulice ne treba prelaziti 35 znakova. Nadalje navode da je, uzimajući u obzir prijašnje slučajeve imenovanja, pravilno pisati: Ulica Specijalne policije „Orao“.


Navedeni prijedlog Povjerenstva Vlade Republike Hrvatske za standardizaciju geografskih imena dostavljen je na mišljenje:

·  predlagatelju inicijative Udruzi specijalne policije iz Domovinskog rata „Orao“ Osijek koji su dostavili suglasnost (BR: 04/2025) od 13. siječnja 2026. u kojoj navode da su suglasni da ulica nosi naziv: Ulica Specijalne policije „Orao“ te

·  Ministarstvu unutarnjih poslova, Ravnateljstvu policije, Uredu glavnog ravnatelja policije koji je također dostavili očitovanje (KLASA: NK-208-06/25-01/841; URBROJ: 511-01-42-25-5) od 16. siječnja 2026. kojim daju suglasnost da ulica nosi naziv: Ulica Specijalne policije „Orao“.
Člankom 7. stavkom 7. Zakona propisano je da o odluci o određivanju imena jedinica lokalne samouprave obavještava tijelo nadležno za vođenje registra prostornih jedinica najkasnije u roku od osam dana od dana objave te odluke u službenom glasilu.

Člankom 12. stavkom 3. Odluke o radnim tijelima Gradskoga vijeća (Službeni glasnik Grada Osijeka br. 2/06, 9/08, 13/09, 7A/10, 10/12-pročišćeni tekst i 9/13) utvrđeno da Odbor za utvrđivanje prijedloga imena ulica i trgova Gradskoga vijeća utvrđuje prijedloge imena ulica, trgova i naselja.

Odbor za utvrđivanje prijedloga imena ulica i trgova na 2. sjednici održanoj 16. siječnja 2026. utvrdio je Prijedlog Odluke o određivanju imena novoizgrađenoj ulici u naselju Osijek (Ulica Specijalne policije “Orao“).
Utvrđeni Prijedlog Odluke upućuje se na savjetovanje sa javnosti u trajanju od 30 dana.

PROCJENA SREDSTAVA POTREBNIH ZA PROVOĐENJE AKTA

Za provođenje predložene Odluke sredstva su planirana u Proračunu Grada Osijeka za 2026. Razdjel 212 – Upravni odjel za financije i nabavu, Glava 21201 – Upravni odjel za financije i nabavu, Program 1175 – Financijski rashodi Gradske uprave, Aktivnost A117503 – Ostali financijski rashodi (Pozicija R4510).
Slijedom iznijetog, predlažemo Gradskom vijeću Grada Osijeka da donese Odluku, koja u prijedlogu glasi:

Na temelju članka 7. stavka 1. i 8. Zakona o naseljima („Narodne novine“ br. 39/22), članka 19. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst, 8/24, 7/25 i 18/25) i Mišljenja Povjerenstva za standardizaciju geografskih imena (KLASA: 937-02/25-01/56; URBROJ: 541-05-01-01/1-25-4) od 7. siječnja 2026. Gradsko vijeće Grada Osijeka na ___ sjednici održanoj __________ 2026. donijelo je                                                       
O D L U K U
o određivanju imena novoizgrađenoj ulici u naselju Osijek 

(Ulica Specijalne policije “Orao“)
Članak 1.
Ovom se Odlukom određuje ime novoizgrađenoj ulici koja se nalazi u Gradskoj četvrti Gornji grad i Gradskoj četvrti Retfala, na kč. br. 9121/7, 9121/29 i dijelu 9121/36 sve u k.o. Osijek u pravcu sjever-jug. U naravi predstavlja sjeverni produžetak Kanižlićeve ulice, od Ulice Josipa Jurja Strossmayera do nasipa uz rijeku Dravu u Osijeku koje glasi: Ulica Specijalne policije “Orao“. 
Članak 2.

Ploču s imenom ulice iz članka 1. ove Odluke postavit će Upravni odjel za komunalno gospodarstvo i promet.

Članak 3.

Ime ulice određeno u članku 1. ove Odluke označeno je na službenoj podlozi iz registra prostornih jedinica.
Službena podloga iz registra prostornih jedinica iz prethodnog stavka i Službena podloga iz registra prostornih jedinica s prikazom ulice prije donošenja ove odluke prilažu se ovoj odluci i čine njen sastavni dio.
Članak 4.

Ova Odluka dostavit će se Državnoj geodetskoj upravi, Područnom uredu za katastar Osijek najkasnije u roku od osam dana od dana objave u Službenog glasniku Grada Osijeka.
Članak 5.


Grad Osijek financirat će troškove nastale pravnim osobama koje imaju sjedište na području ulice koja se imenuje.

Članak 6.

Pravo na naknadu troškova nastalih zbog imenovanja ulice imaju pravne osobe koje imaju sjedište, odnosno poslovnu adresu na području na koje se promjena odnosi i to za sljedeće troškove:

-
za trošak izrade i postave pločice s kućnim brojem, izrađene sukladno Pravilniku o načinu obilježavanja imena naselja, ulica i trgova te načinu obilježavanja zgrada kućnim brojevima („Narodne novine“ br. 117/22)

-
za trošak registracije promjene poslovne adrese (troškovi javnog bilježnika i troškovi sudske pristojbe).

Članak 7.

Zahtjev za naknadu troškova iz članka 6. ove Odluke podnosi se Upravnom odjelu za zajedničke poslove i mjesnu samoupravu u pisanom obliku.

Zahtjev za naknadu troškova iz članka 6. ove Odluke podnosi osoba ovlaštena za zastupanje pravne osobe. 

Zahtjevu iz stavka 1. ovog članka prilaže se dokumentacija o izvršenoj uplati, te po potrebi i drugi dokazi. 

O zahtjevu odlučuje Upravni odjel za zajedničke poslove i mjesnu samoupravu.

Članak 8.

Sredstva za naknadu troškova iz ove Odluke osigurat će se u Proračunu Grada Osijeka.

Članak 9.

Za provođenje ove Odluke zadužuju se Upravni odjel za zajedničke poslove i mjesnu samoupravu, Upravni odjel za komunalno gospodarstvo i promet i Upravni odjel za financije i nabavu.

Članak 10.

Ova Odluka stupa na snagu osmoga dana od dana objave u Službenom glasniku Grada Osijeka.

KLASA: 014-01/25-01/1
URBROJ: 2158-1-01-26-
Osijek,_______ 2026.
                                                                                   PREDSJEDNIK


GRADSKOGA VIJEĆA






prof. dr. sc. Tihomir Florijančić

Na temelju članka 34. stavka 1. točke 4. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst, 8/24, 7/25 i 18/25) Gradonačelnik Grada Osijeka dana _______ 2026. donosi

Z A K L J U Č A K

povodom razmatranja Prijedloga Odluke o određivanju imena novoizgrađenoj ulici u naselju Osijek (Ulica Specijalne policije “Orao“)
I.


Gradonačelnik Grada Osijeka razmotrio je Prijedlog Odluke o određivanju imena novoizgrađenoj ulici u naselju Osijek (Ulica Specijalne policije “Orao“) koji je utvrdio Odbor za utvrđivanje prijedloga imena ulica i trgova na 2. sjednici održanoj 16. siječnja 2026. i isti podržao.

II.

       
Potrebna obrazloženja na sjednici Gradskoga vijeća dat će Marija Garić, dipl. iur., službenica ovlaštena za obavljanje poslova pročelnika Upravnog odjela za zajedničke poslove i mjesnu samoupravu.
KLASA: 014-01/25-01/1
URBROJ: 2158-1-02-26-

Osijek,_______ 2026.
GRADONAČELNIK









             Ivan Radić, mag. oec.
[image: image4.emf]
[image: image5.emf]
[image: image6.emf]
[image: image7.emf]
[image: image8.emf]
[image: image9.emf]
[image: image10.emf]
[image: image11.emf] [image: image12.emf]
[image: image13.emf]
[image: image14.emf]
